Faustus Cornelius Sulla (mortuus 46 a.C.n.)

Faustus Cornelius Sulla (natus circa 81 a.C.n., mortuus 46 a.C.n.) fuit senator Romanus, filius dictatoris Lucii Cornelii Sullae Felicis. Bello Civili Pompeianas partes secutusCaesar BC I.6. Bell. Afr. 87 et 95. post cladem ad Thapsum acceptam a Caesarianis captus occisusque est.

De gente et iuventute
Faustus filius dictatoris Syllae erat et quartae uxoris eius Caeciliae MetellaePlut., Sulla VI et XXXIV. ; soror gemella ei fuit, Fausta et ipsa appellata quae postea Tito Annio Miloni nupsit. Quae praenomina hucusque inusitata (cognomina potius erant) ad felicitatem cognomenque paternum alludebant : non multum enim inter Faustum et Felicem interestAppianus, Bell. civ. I.97.. Mortuis parentibus tutela liberorum Licinio Lucullo testamento tradita estPlutarchus, Lucullus 4.. Adhuc puer Faustus proscriptiones patris in schola laudasse dicitur atque ob id ipsum a condiscipulo Gaio Cassio, qui unus e coniuratis Iduum Martium futurus erat, colapho ictus esseValerius Maximus III.1.3.. Postquam Lucullus in Asiam profectus est Pompeius Magnus adulescentulum Faustum ad sese adlexit, mox ad bellum Mithridaticum secum duxit et  filiam suam ei desponditPlut., Pompeius 47 et 81. Suet. Divus Iulius 27.  XIII.1.54

A matre Faustus semifrater Marci Aemilii Scauri erat.

De re familiari
Magna bibliotheca ei in villa quadam Cumana erat, cuius libris delectabatur CiceroAd Att. IV.10.1. cum illic commorabatur. Nam pater Lucius Sylla rarissimos libros Aristotelis et Theophrasti Athenis emeratStrabo XIII.1.5. Plutarchus, Sulla cap. 26. Sed aes alienum ingens conflaveratPlutarchus, Cicero 27. : quapropter Cicero vehementer timebat, siquidem Pompeiani bello civili victores fuissent, ne saeviret cum in creditores tum in ceteros homines divitesAd Att. IX.11.4..

De cursu honorum
63 a.C.n. tribunus militum in exercitu Gnaei Pompei templum Hierosolymitanorum fortiter expugnavit : primus enim summo muro pedem posuisse diciturFlavius Iosephus, Bell. Iud. I.149 et I.154. Ant. Iud. XIV.69 et 73.  Cf Plutarchus, Pompeius 42..
Anno 57 a.C.n. iam augur eratDio Cassius 39.17.
56 a.C.n. triumvir monetalis, variis denariis patris sui et Pompei Magni gloriam celebravit.
54 a.C.n. QuaestorAsconius, In Scaurianam Argumentum p.23.
52 a.C.n. Curia Cornelia quae a Sulla dictatore in locum veteris Curiae Hostiliae aedificata erat et a plebe caede Publi Clodii exasperata incensa, velut paterna hereditas, Fausto Sullae  restituenda a senatu mandata estDio Cassius 40.50..
48 a.C.n. Proquaestor (pro praetore ?) Domitium Calvinum e Macedonia expulitDio Cassius 41.51. et post Pharsalensem pugnam sese cum Catone Minore coniunxitDio Cassius 42.13. et in Africam transiit.
46 a.C.n. Pompeianis ad Thapsum victis, Faustus Numidiam versus fugit sed in milites Publii Sitti incidit, qui socius Caesaris erat, et captus ac mox, incertum an ipsius Caesaris iussu, occisus estBellum Africum 95. Dio Cassius 43.12 et Suet. Divus Iulius 75. Titus Livius, Periocha 114. Vir. Ill. 78..

De denariis
Quatuor varios denarios signavit Faustus Sulla, quorum duo ad patrem, duo ad Pompeium Magnum pertinent :
in primoErnest Babelon, Description historique et chronologique des monnaies de la République romaine, 1885 : Cornelia 59. Crawford, Roman Republican Coinage,  426/1. Lucius Sylla, qui tum quaestor erat,  in tribunali sedens expressus est, cui rex Mauritaniae Bocchus, genu subnixus,  ramum oleae porrigit ; ad latus Iugurtha Numida et ipse genu subnixus manus pone tergum revinctas habet : quam scaenam, traditionem Iugurthae dictam,  dictatorem Syllam anulo signatorio insculpsisse scimusPlinius XXXVII.4.2. Valerius Maximus VIII.14.4.1. Plutarchus, Marius 10 et Sylla 3. Insuper postea rex Bocchus et ipse illam scaenam auratam in Capitolio dedicavit (Plutarchus, Sylla 6). et rem gestam apud Sallustium in Bello Iugurthino legere licet. Ex altera parte denarii caput diadematum deae Lunae vel Dianae conspicimus cum lituo pone cervicem et luna crescente supra caput. Adsunt tituli FELIX et FAVSTVS.
in alteroBabelon, Cornelia 60 (qui caput Iugurthae tribuit). Crawford 426/2. Nummus in Museo Britannico eadem dea bigis vehitur inter tres stellas et lunam crescentem (titulus FAVSTVS). Haec divina figura fortasse ad deam Mâ potius alludit cuius Sullani milites cultum e Cappadocia Romam anno 92 a.C.n. invexerunt et quae in somnio  visa est Sullae in manibus fulmen ponere quo hostes sternebat. PlutarchusSylla 9 enim scribebat hanc deam sive LunamSic legitur in manuscripto L : Graece Selênên. Alli manuscripti Semelên legunt. sive Minervam sive Bellonam fuisse. Hoc somnio confisus Sulla exercitum Romam adversus inimicos duxit et Urbem expugnavit. Ex aversa parte huius denarii caput virile diadematum conspicimus quod a numismatistis sedecimi saeculi, in primis a Fulvio Ursino, ipsius Iugurthae caput esse putabatur, hodie vero potius Herculi tribuitur (titulus FEELIX).
in tertioBabelon, Cornelia 61. Crawford 426/4. Nummus in Museo Britannico. caput Herculis leonis pelle coopertum cum litteris SC (senatusconsulto) et monogrammate e litteris F.A.V.S.T. composito. Ex aversa parte orbis terrarum inter gemmatam unam et laureatas tres coronas medius positus ; tres coronae ad tres triumphos Pompei  de tribus mundi partibus celebratos referendae sunt , corona gemmata est illa corona aurea quam publice gerere senatus ei permiseratVelleius Paterculus, Historiae 2.40.3 Cf. Dio Cassius XXXVII.21. Plutarchus, Pompeius, 45.7.. Insuper spica frumenti addita praefecturam annonae memorat.
quartumBabelon, Cornelia 62. Crawford 426/3. Nummus in Museo Britannico herma Veneris laureatae et diadematae ex una parte signavit, addito sceptro pone cervicem et litteris SC. Ex altera sunt tria tropaea inter capidem (vel praefericulum) et lituum, addito Fausti monogrammate. Tria tropaea illa,  quae Pompeius anulo signatorio suo insculpseratDio Cassius 42.18., tres triumphos designant, lituus fortasse ad auguratum  triumviri ipsius, Fausti, potius referendus est. Venus dea tutelaris Pompei erat, qui summo theatro suo templum Veneri Victrici dedicavit.

Litterae SC duobus ultimis nummis inscriptae  senatusconsultum Nonarum Aprilium 56 a.C.n. fortasse designant quo senatores Pompeio 400 000 HS ex aerario ad frumentum emendum erogare permiserunt postquam 57 a.C.n., Romae fame saeviente,  procurator annonae ad quinquennium cum proconsulari imperio creatus estDio Cassius 39.9 et 63. Cicero, Ad Quintum II.5. : si ita est, illi denarii Pompei rogatu a Fausto percussi sunt.

 Notae 

Nexus externi
De Fausti Syllae denariis in Museo Britannico
 Vicimedia communia plura habent quae ad Faustum Sullam pertinent
 Cornelius 377 in Paulys Real-Enzyklopädie der classischen Altertumswissenschaft

Categoria:Augures
Sulla, Faustus
Categoria:Necati
Categoria:Triumviri monetales
Categoria:Victimae Belli Civilis (49-45 a.C.n.)